ໃນວັນຈັນ 18 ກຸມພາ 2020 ທີ່ຜ່ານມາ, ຄະນະຄູອາຈານ ແລະ ນັກສຶກສາ ຈາກ ຄະນະວິສະວະກຳສາດ ມະຫາວິທະຍາໄລ ສຸພານຸວົງ (ນະຄອນ ຫຼວງພະບາງ) ແຂວງ ຫລວງພະບາງ ໄດ້ນຳພານ້ອງນັກສຶກສາປີທີ 2 ຂອງພາກວິຊາ ວິສະວະກຳຄອມພີວເຕີ ຈໍານວນ 30 ຄົນ ມາທັດສະນະສຶກສາ ແລະ ຢ້ຽມຢາມ ສູນອິນເຕີເນັດ ແຫ່ງຊາດ.
ທ່ານ ພົມມະທັດ ພູມະນີວົງ, ຫົວໜ້າພະແນກ ສູນຂໍ້ມູນ ແຫ່ງຊາດ ໄດ້ຕາງໜ້າ ສູນອິນເຕີເນັດ ແຫ່ງຊາດ (ສອຊ) ຕ້ອນຮັບ ແລະ ນຳສະເໜີກ່ຽວກັບ ພາລະບົດບາດ ແລະ ວຽກງານຂອງ ສູນອິນເຕີເນັດ ແຫ່ງຊາດ ໂດຍຫຍໍ້ ເປັນຕົ້ນແມ່ນ: ວຽກງານລວມສູນການສື່ສານ, ວຽກງານສູນຂໍ້ມູນແຫ່ງຊາດ, ວຽກງານລະຫັດຊື່ອິນເຕີເນັດ .LA, ວຽກງານການອອກໃບຮັບຮອງລາຍເຊັນເອເລັກໂຕຣນິກ, ແລະ ວຽກງານການຄຸ້ມຄອງຄວາມປອດໄພຂໍ້ມູນຂາວສານພາຍໃນ ສອຊ.
ຄະນະຄູອາຈານ ແລະ ນັກສຶກສາ ໄດ້ສະແດງຄວາມສົນໃຈ ແລະ ຕັ້ງຄຳຖາມ-ແລກປ່ຽນຄຳຄິດຄໍາເຫັນ ກ່ຽວກັບ ການຄຸ້ມຄອງວຽກງານໄອຊີທີໂດຍລວມ ແລະ ພາຍໃຕ້ຄວາມຮັບຜິດຊອບ ຂອງ ສູນອິນເຕີເນັດ ແຫ່ງຊາດ.
ສູນອິນເຕີເນັດ ແຫ່ງຊາດ ໄດ້ພາຄະນະຄູອາຈານ ແລະ ນັກສືກສາ ຈາກ ມະຫາວິທະຍາໄລ ສຸພານຸວົງ ໄປຢ້ຽມຊົມຫ້ອງສູນຂໍ້ມູນ ແລະ ໄດ້ອະທິບາຍໂດຍລວມ ກ່ຽວກັບລະບົບເຕັກນິກ ແລະ ລະບົບຮັກສາຄວາມປອດໄພຂອງ ສູນຂໍ້ມູນ ແຫ່ງຊາດ.